Բաթումի նավահանգիստ

Բաթումի նավահանգիստ (վրաց.՝ ბათუმის საზღვაო პორტი), վրացական նավահանգիստ։ Վրաստանի ամենամեծ կոնտեյներային, լաստանավային և ընդհանուր բեռների ծովային նավահանգիստն է։ Գտնվում է Բաթում քաղաքում, Սև ծովի հարավ-արևելյան ափին։ Նավահանգիստը նաև կիրառվում է որպես տարանցիկ նավահանգիստ՝ ղազախական և ադրբեջանական նավթի արդյունահանման համար։ Բաթումի նավահանգիստը կարող է բավարարել հաճախորդների, տարբեր բեռների և նավերի պահանջները։ Նավահանգիստն ունի հինգ տերմինալ՝ նավթային տերմինալ, չոր բեռների տերմինալ, կոնտեյներային տերմինալ, երկաթուղային-լաստանավային անցման և ուղևորատար տերմինալ։ Տերմինալները համալրված են համապատասխան ամբարձիչներով, ինչը հեշտացնում է բեռների ժամանակին և որակյալ փոխադրումը և բավարարում է նավահանգստի հաճախորդների պահանջները։ Պատմություն Բաթումի նավահանգստի պատմությունը սկիզբ է առնում Հռոմեական կայսրությունից, երբ Հադրիանոսի կառավարման օրոք նավահանգիստը հռոմեական առևտրային ցանցի կարևորագույն ռեսուրսներից մեկն էր: Բաթումի նավահանգիստը մշտապես առանձնացել է իր աշխարհագրական, ռազմավարական և բնական առավելություններով։ Մասնավորապես, այն, որ նավահանգիստը գտնվում է ծովի խորջրյա հատվածում, ինչը թույլ է տալիս մեծ նավերին մուտք գործել այնտեղ։ Բացի այդ, նավահանգիստ մտնելու համար անհրաժեշտ չէ անցնել ջրանցքով, ինչը նավատիրոջը ազատում է ջրանցքի հավելյալ հարկավճարից։ 19-րդ դարի երկրորդ կեսին համաշխարհային տնտեսական ցանցի ձևավորման ժամանակ նշված առավելությունների շնորհիվ Բաթումի նավահանգիստը 1878-1885 թվականներին ստացավ «Պորտո-Ֆրանկո» (ազատ նավահանգիստ) կարգավիճակ։ Բաթում քաղաքի և նավահանգստի զարգացման գլխավոր գործոնը եղել է Բաքվից Բաթում երկաթուղով տեղափոխվող նավթը։ Նավթի վերամշակման հետ մեկտեղ ավելացել են նաև տարբեր հասարակական պահանջներ, ինչը հանգեցրել է քաղաքի ենթակառուցվածքների զարգացմանը։ Այս ամենի վկայությունն եղել է՝ 1900 թվականին Բաքու-Բաթում նավթատարի կառուցումը, որն եղել է աշխարհում առաջին նավթատարներից մեկը։ «Մրցանակը» գրքում Քեմբրիջի Էներգետիկ հետազոտությունների ասոցիացիայի նախագահ Դանիել Երգինը նշում է, որ նավահանգստի աշխարհագրական, ռազմավարական դիրքի ու այլ առավելությունների շնորհիվ նավթն առաջին անգամ Բաթումի նավահանգստից մղվել է 1892 թվականի օգոստոսին «Մյուրեքս» տանկերով, որը նույն տարվա օգոստոսի 22-ին անցել է Սուեզի ջրանցքով։ Այս նախագծի հեղինակներն էին այնպիսի նշանավոր անձիք, ինչպիսիք են Նոբելը, Ռոտշիլդը, Սամուելը («Shell» ընկերության հիմնադիր), Մանթաշևը և ուրիշներ։ Այսպիսով, Բաթումի նավահանգիստը վաղուց հայտնի է որպես եվրասիական և միջազգային լոգիստիկայի կարևորագույն մաս։ Այսօր Բաթումի նավահանգիստը կապող տրանսպորտային գիծ է, որը միացնում է Եվրոպան Ասիային։ Նավահանգիստը ավտոմոբիլային և երկաթուղային ճանապարհներով կապված է Կովկասի, Կենտրոնական Ասիայի, Ռուսաստանի և Թուրքիայի հետ։ Պատկերասրահ Տես նաև Փոթի նավահանգիստ Ծանոթագրություններ Արտաքին հղումներ Georgian Travel Guide Official site Forbes Georgia